VDSS sklep Psp 317/2012
Sodna praksa Višjega delovnega in socialnega sodišča, 2012-09-13

ZDRAVSTVENO ZAVAROVANJE - CIVILNO PROCESNO PRAVO

izvedenina - izplačilo - avtorska agencija

Izplačilo nagrade in stroškov sodnega izvedenca preko avtorske agencije je skladno s 53. členom Pravilnika o sodnih izvedencih in sodnih cenilcih, po kateri se izplačilo opravi neposredno na račun   izvedenca.

Pritožba se zavrne in se v izpodbijanem delu (1. in 3. točka izreka, ki se nanaša na Avtorsko agencijo za Slovenijo) potrdi sklep sodišča prve stopnje.

Sodišče prve stopnje je z izpodbijanim sklepom sodni izvedenki prof. dr. A.B. za opravljeno izvedensko delo z dne 2. 4. 2012 priznalo nagrado in povrnitev stroškov v znesku 386,40 EUR in 20 % DDV v višini 77,28 EUR, v skupni višini 463,68 EUR in sklenilo, da se sodni izvedenki preko Avtorske agencije za Slovenijo nakaže na njen račun (1. točka izreka). Ob enem je sklenilo, da je od zneska 386,40 EUR potrebno obračunati in plačati 6 % prispevek za pokojninsko in invalidsko zavarovanje v višini 23,18 EUR na račun Zavoda za pokojninsko in invalidsko zavarovanje Slovenije (2. točka izreka) in da je izvedenino pod točko 1. in prispevek, določen pod točko 2. izreka tega sklepa, dolžna plačati tožena stranka v roku 15 dni od prejema fakture s strani Avtorske agencije za Slovenijo (3. točka izreka) ter da pritožba zoper ta sklep ne zadrži njegove izvršitve.

V zvezi s citiranim sklepom je tožena stranka predlagala popravo sklepa oziroma je zoper sklep podrejeno vložila pritožbo. Navaja, da spremenjeni Pravilnik o sodnih izvedencih in sodnih cenilcih v 7. odstavku 53. člena določa, da se izplačilo nagrade in stroškov izvedencu oziroma cenilcu opravi neposredno na njegov račun. Zato sodišču predlaga, da izpodbijani sklep odpravi v delu, ki se nanaša na plačilo preko Avtorske agencije za Slovenijo in naloži toženi stranki plačilo izvedenine direktno na račun sodne izvedenke.

Po preizkusu zadeve v skladu z 2. odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP), pritožbeno sodišče ugotavlja, da je sodišče prve stopnje na podlagi ugotovljenega dejanskega stanja pravilno uporabilo materialno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

V Pravilniku o spremembah in dopolnitvah Pravilnika o sodnih izvedencih in sodnih cenilcih (Ur. l. RS, št. 88/10 in 1/12) je bil spremenjen 53. člen Pravilnika o sodnih izvedenih in sodnih cenilcih, ki določa način izplačila nagrade in stroškov. Črtane so bile določbe, ki so urejale način izplačila nagrade in stroškov po zastopniku ter na novo določeno, da se izplačilo nagrade in stroškov izvedencev oz. cenilcev opravi neposredno na njegov račun.

V zvezi z izplačilom nagrade in stroškov sodnih izvedencev po zastopniku je bilo ugotovljeno, da ni bilo jasne narave razmerja zastopnika do sodišča oziroma do sodnega izvedenca, ki je bil za podajo izvedenskega mnenja s strani sodišča postavljen s sklepom.

Glede na Zakon o sodiščih (Ur. l. RS, št. 94/07, v nadaljevanju ZS) so sodni izvedenci izključno fizične osebe, ki jim status sodnega izvedenca ob izpolnjevanju pogojev, dodeli minister za pravosodje. Takšni fizični osebi s statusom sodnega izvedenca, se dohodek iz naslova izvedenskega mnenja, šteje za njegov osebni dohodek in ne za dohodek zastopnika.

Narave dohodka iz naslova izvedenskega mnenja pa ne spremeni dejstvo, da ga izvedenec prejme preko Avtorske agencije za Slovenijo. Glede na zakonodajo, ki ureja zastopanje avtorjev, je namreč upravičeni lastnik dohodka avtor izvedenskega mnenja kot avtorskega dela (2. odstavek 5. člena Zakona o avtorskih in sorodnih pravicah) in ne Avtorska agencija za Slovenijo. Zato zastopnik, konkretno Avtorska agencija za Slovenijo, ki zastopa izvedenca pri uveljavljanju moralnih in materialnih avtorskih pravic, lahko izda naročniku izvedenskega mnenja račun v njegovem imenu in na njegov račun in prejme plačilo ter v njegovem imenu izračuna, odtegne in plača davčni odtegljaj od dohodka za storitev avtorskega dela iz pogodbe.

Glede na vse navedeno prejemanje plačila za opravljeno izvedensko mnenje (nagrado in povračilo stroškov) preko Avtorske agencije za Slovenijo ni v nasprotju z veljavno davčno zakonodajo. Določbo 7. odstavka 53. člena Pravilnika o spremembah in dopolnitvah Pravilnika o sodnih izvedencih in sodnih cenilcih pa je potrebno razlagati tako, da je izplačilo nagrade in stroškov sodnega izvedenca preko Avtorske agencije za Slovenijo skladno s citiranimi določbami pravilnika in zakona.

Sodišče prve stopnje je pri odmeri nagrade in povračila stroškov sodni izvedenki pravilno uporabilo določbe ZPP o nagradi izvedencu ter Pravilnika o sodnih izvedencih in sodnih tolmačih, nagrado izvedenki in povračilo stroškov pravilno odmerilo in tudi utemeljeno odločilo, da je tožena stranka dolžna nagrado in prispevek plačati v 8 dneh po prejemu računa Avtorske agencije za Slovenijo, zato  je pritožbeno sodišče pritožbo tožene stranke zavrnilo in v izpodbijanem delu v 1. in 3. točki sklepa, ki se nanaša na Avtorsko agencijo za Slovenijo potrdilo sklep sodišča prve stopnje.

ZPP člen 149. ZASP člen 5, 5/2. Pravilnik o sodnih izvedencih in sodnih cenilcih člen 53, 53/7.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.